  Майя Бывальцева 2016-тӥ арын Украинаысь 28 семья Удмуртиын огдырлы улон инты курыса вазиськиз. Со сярысь 8-тӥ тулыспалэ журналистъёслы вераз элькунысь кунпуш ужъёсъя министерствоысь миграци ужпумъёсъя управленилэн кивалтӥсез Константин Дубровин. «Тӥ ваньды тодӥськоды, Украинаын кылдэм югдурен валче ми со адямиослы беженец инлык но огдырлы улон инты сётон ужез нуыны кутскимы. Соку ик верало, 2016-тӥ арын лыктӥсьёс шӧдскымон ӧжытгес луизы, 2016-тӥ арын огдырлы улон инты курыса вазиськиз 28 семья, ваньмыз 42 адями», — ивортӥз Константин Дубровин. Миграци ужпумъёсъя управленилэн кивалтӥсез верамъя, Украинаысь лыктӥсьёс трос вал 2014-тӥ арын, собере кулэсмыны кутскизы. 2016-тӥ арын соослэн лыдзы ог вить поллы ӧжытгес луиз: Удмуртие кунгож сьӧрысь вань лыктэмъёс пӧлысь 6 процент палаез гинэ Украиналэн кунмуртъёсыз луо. 2015-тӥ арын гудырикошконысен кутскыса, Удмуртия кунгож сьӧрын улӥсь но Россие берытскыны мылкыд карись соотечественникъёслы юрттонъя программае пыриське. «Ар ӵоже 187 сыӵе куриськонъёс кутэмын, быдэс семьяосты лыдэ басьтыса, 422 адями луэ. Тросэз соос Украиналэн, Узбекистанлэн, Казахстанлэн, Таджикистанлэн кунмуртъёсыз, ӧжытэзгес — Арменилэн, Молдовалэн, Азербайджналэн, Киргизилэн. Кылем арын милям со программае пыриськисьёслэн 140 свидетельствооссы пусъемын», — вераз Константин Дубровин. 2016-тӥ арын Удмуртиын кунгож сьӧрысь лыктэм 699 адями кунмуртлык басьтӥз, 2015-тӥ арен ӵошатыса, со 52 процентлы тросгес. Соос пӧлын Украиналэн кунмуртъёсыз уногес (41,8 процент). Тегъёс: Мерлык Ижкар МВД Украина Удмуртия миграция  